पुलिस बोली- किसी ने बहका दिया कि 45 हजार मुआवजा मिलेगा
Tamil Nadu Suicide Case; तमिलनाडु में एक महिला ने चलती बस के सामने आकर आत्महत्या कर ली ताकि उसके बेटे की कॉलेज फीस का इंतजाम हो सके। महिला कलेक्टर के ऑफिस में सफाई कर्मी के तौर पर तैनात थी।
तमिलनाडु में एक महिला ने चलती बस के सामने आकर आत्महत्या कर ली ताकि उसके बेटे की कॉलेज फीस का इंतजाम हो सके। महिला कलेक्टर ऑफिस में सफाई कर्मी थी।
पुलिस के मुताबिक, महिला को किसी ने बताया था कि अगर दुर्घटना में उसकी मृत्यु हो जाती है तो परिवार को मुआवजे के तौर पर 45 हजार रुपए मिलेंगे। महिला इस बहकावे में आ गई।
घटना तमिलनाडु के सेलम जिले में 28 जून की सुबह हुई। इसका सीसीटीवी फुटेज अब सामने आया है और सोशल मीडिया पर वायरल हो रहा है।
पति के देहांत के बाद दो बच्चों को पाल रही थी महिला 
महिला का नाम पपथि (46 साल) था। हाल ही में उसके पति का देहांत हुआ था। महिला के दो बच्चे एक लड़का और एक लड़की है। बेटी की कॉलेज की पढ़ाई पूरी हो गई है, बेटा प्राइवेट कॉलेज में ग्रेजुएशन कर रहा है।
पुलिस ने बताया कि घटना की शुरुआती जानकारी में पता चला कि सेलम की सेकेंड अग्रहारम स्ट्रीट पर तेज रफ्तार बस की टक्कर से महिला की मौत हो गई। जब हमने सीसीटीवी फुटेज देखा तो पता चला कि यह हादसा नहीं, बल्कि आत्महत्या है।
पपथि ने पहले एक बस के सामने आने की कोशिश की, लेकिन तब वह टू-व्हीलर से टकराकर गिर गई थी। इसके कुछ देर बाद वह दूसरी बस के सामने आ गई।
रिश्तेदारों से फीस के लिए कर्ज मांगा पर नहीं मिला
पुलिस ने जब महिला के परिवार, रिश्तेदार और पड़ोसियों से बात की तो पता चला कि उसने अपने बेटे की कॉलेज फीस चुकाने के लिए 45 हजार रुपए कर्ज के तौर पर मांगे थे, लेकिन कहीं से भी पैसों का इंतजाम नहीं हो पाया।
पपथि को कहीं से पता चला कि अगर किसी सफाई कर्मी की एक्सीडेंट में मौत हो जाती है, तो उसके परिवार वालों को सरकार मुआवजा देती है। यही मुआवजा मिलने की उम्मीद में पपथि ने यह कदम उठाया।
ये खबर भी पढ़ें...
मुंबई में लहरों में बह गया कपल, पत्नी की मौत:पत्थर पर बैठ वीडियो बनवा रहे थे
मुंबई के बांद्रा बैंडस्टैंड में समुद्र में चट्‌टान पर बैठकर फोटो क्लिक करवा रहा एक कपल लहरों में बह गया। हादसे में पत्नी की मौत हो गई। पति का नाम मुकेश (35) और पत्नी का नाम ज्योति (32) है।
घटना 9 जुलाई को हुई जब यह कपल अपने बच्चों और परिवार के लोगों के साथ पिकनिक मनाने निकला था। जब महिला पानी में बही तो बच्चे मम्मी-मम्मी चिल्लाते रह गए। वीडियो में ये पूरा वाकया कैद हो गया। पूरी खबर यहां पढ़ें...